EKSKLUSIEF: Fafa en Maryke se glanstroue | SARIE
Dit het drie maande se beplanning geverg. En daarna: ’n Drie-uur-lange troudiens met 120 gaste, twee strooimeisies, twee strooijonkers, ’n onthaal met tien lang tafels, 60 leerstoele, twee troukoeke en ’n bruid wat nie minder nie as ses keer by die paadjie moes afstap! En om dit alles vas te vang? Altesaam 12 uur van opnames.
Die geleentheid? Die sepietroue van Fafa Beltrame (Altus Theart) en Maryke de Villiers (Marijke van der Westhuizen) van kykNET se Getroud met Rugby.
Dis dalk die karakter Fafa se vierde troue, maar dié een was die spesiaalste nog. En met vanaand se episode kon kykers van dié sepie ook deel in dié droomtroue.
Fafa Beltrame (Altus Theart) en Maryke de Villiers ( Marijke van der Westhuizen).
Geen moeite is ontsien om dié TV-troue eg te laat lyk nie. Dit is nie in ’n ateljee opgeneem nie, maar by ’n gewilde trouvenue in Johannesburg, Shepstone Gardens. Om te verseker dat die troue outentiek en smaakvol gelyk het, het die vervaardigers die top-geleentheidskoördineerder Aleit Swanepoel se hulp ingeroep. Selfs die kos was ware ‘troukos’, canapés deur die spyseniers By Word of Mouth.
“’n Sepietroue is ’n groot gebeurtenis omdat die karakters daagliks in die duisende kykers se huise ‘woon’ en byna soos familie is. Ons wou ons kykers laat voel dat hulle self hierdie elegante sprokiesdag bygewoon het,” sê Rudo van Heerden, publisiteitsbeampte van Getroud met Rugby.
“Die onthaalgedeelte was vir my die lekkerste om te verfilm,” sê Marijke. “Die regisseur (Hannes Muller) het ons toegelaat om ’n bietjie te improviseer op die dansvloer. En ek is mos maar lief vir dans. Ek en Altus werk lekker saam en is gemaklik genoeg met mekaar om net eenvoudig pret te hê.”
“Dit was die vierde keer dat Fafa trou, so die nerves het maar gebyt voor die tyd,” spot Altus. “Sal die huwelik die keer werk? Dit was ’n ongelooflike dag en ons het soveel pret op stel gehad. Wat die troue ook so spesiaal gemaak het, is die feit dat Fafa en Maryke al vanaf die eerste reeks in Getroud met Rugby verskyn en mekaar nou uiteindelik gevind het.”
Hier’s nog foto’s van dié sepietroue:
Reitz (Sean van Noordwyk) en Sasha (Anlia van Rensburg).
Die Bekkers: Chrissie (Melissa Willering), Reitz (Sean van Noordwyk), Nina (Jocelyn Broderick), Gideon (David Vlok), Lorette (Ilse-Lee van Niekerk), Tommie (Arno Greeff).
Festus (Louis van Niekerk) en Koekie (Rina Nienaber)
Yvonne (Karin Fourie), Simon (David Louw) en Renate (Christel van den Bergh) FOTO RDK Photography
Blitz (Werner Coetser), Reitz (Sean van Noordwyk), Fafa (Altus Theart), Simon (David Louw).
Lys van verskaffers
Koördineerder – Aleit Swanepoel van The Aleit Group
– Getroud Met Rugby-kunsdepartement
Troukoek – Bella Patisserie
Spyseniering – By Word of Mouth
Dekor en blomme – Charlene Lubbe van Oopsie Daisy flowers
Fotografie – RDK Photography
Venue – Shepstone Gardens in Johannesburg
Mansuitrustings – Daniela Nel van EuroSuit
Damesuitrustings – Mercia van der Walt van House of Superior Clothing
Trourok – Elke Beukes van Getroud Met Rugby-garderobe